”Siinä on yksi helvetin pieni poikanen.”

Sepelkyyhkyjahti ei alkanut kuin Strömsössä Kymenlaaksossa 10. elokuuta.

Yleisradion Kotkan toimitus oli lähtenyt seuraamaan, kuinka Antti Muikku ampui sepelkyyhkyjä Valkealan Selänpäässä.

Yle julkaisi jahtivideon Facebook-sivuillaan. Pienellä viipeellä videosta heräsi sunnuntai-iltana suuri hämmennys, joka jatkuu.

Videolla esitellään jahdin saalista, kahta sepelkyyhkyä ja kolmatta, aivan erinäköistä kyyhkyä, joka Muikun mukaan on nuori sepelkyyhky, mutta monien muiden, niin lintuharrastajien kuin esimerkiksi Suomen Riistakeskuksen viestintäpäällikön Klaus Ekmanin mukaan ilmiselvä uuttukyyhky.

Uuttukyyhky on rahoitettu laji.

Uuttukyyhkyjä munien kanssa kuvattuna pesässä. Kuva ei ole Ylen videolta.­

Ympäristöministeriö on määritellyt uuttukyyhkyn arvoksi 589 euroa. Se on korvaussumma, jonka uuttukyyhkyn ampuja joutuu valtiolle korvaamaan – muiden oikeudellisten seuraamusten lisäksi.

Kyyhkynmetsästäjä Antti Muikku, mitä kyyhkyjä ne videolla ovat?

– Sepelkyyhkyjä ne on kaikki. Siinä on yksi helvetin pieni poikanen. Se on näitä nuoria lintuja.

Oikeassa reunassa se pienempi?

– Joo. Se on näitä myöhäisempiä poikasia, kevään poikasia.

Sepelkyyhkyn poikanen?

– Niitä on nyt liikenteessä jonkin verran.

Oletko ampunut samanlaisia aiemmin?

– Olen, niitä tulee joka vuosi.

Onko sinulla kokemusta uuttukyyhkystä?

– Erittäin vähän. Parikymmentä vuotta olen täällä pyörinyt ja kaksi kertaa nähnyt.

Mistä tunnet uuttukyyhkyn?

– Ulkonäössä on ero.

Miten se eroaa?

– Väritys. Ja nämä kaikki sepelkyyhkyt, mitä on ammuttu, ammuttiin puusta, yhtään ei ammuttu lennosta.

Miten väritys eroaa?

– Se on hiton hankala alkaa kuvata. Sepelkyyhky on juuri tämä harmaa ja sillä on kranssi. Tuo koko hämää monia. Tämä kesä on sinänsä ollut suotuisa poikastuotantoon ja tällä hetkelläkin on olemassa poikasia ja vielä pienempiäkin on.

Löytyykö uuttukyyhkylle mitään konkreettista tuntomerkkiä?

– En sano satavarmasti. Se on varmaan katsottava googlen kuvahausta.

Sitä ei voi käyttää metsällä?

– Ei, ei.

Pitäisi tietää etukäteen?

– Kaikki on tunnettava ennen laukaisua. Ja tämänkin tunsin. Se tuli vielä kuuseen istumaan ja katselin sitä. Eikä tällä ole pulujakaan näkynyt, ollaan se verran korvessa. Sepelkyyhkyt on ainoita, mitä meillä on.

Jos kevennyksenä sanoisin, että olet ampunut kaikki uuttukyyhkyt sieltä?

– En ole!

SUOMEN Riistakeskuksen viestintäpäällikkö Klaus Ekmanin mukaan videolla olevan linnun tunnistaa helposti uuttukyyhkyksi jo pelkän töpäkän muodon ja pienen koon perusteella.

Sepelkyyhkyt ovat hujoppimaisempia eikä nuori sepelkyyhky ole olennaisesti, näin paljon, pienempi kuin vanha.

– Ja se kropan muoto on täsmälleen sama nuorella ja vanhalla sepelkyyhkyllä.

Parhaana tuntomerkkinä Ekman pitää sepelkyyhkyn siiven valkoista väriä, myös nuorella, jolta puuttuu valkoinen kaulasepel.

Ekman ei usko, että Muikun selänpääläinen kyyhkyoppi on laajemmassa käytössä ja että merkittäviä määriä uuttukyyhkyjä tulee sen vuoksi ammutuiksi nuorina sepelkyyhkyinä.

– En ole tällaistä selitystä kuullut pitkään aikaan, voi sanoa koskaan.

Ylen Facebook-sivujen keskustelussa lintuharrastajat ovat huomauttaneet, että kyseessä ei myöskään ole uuttukyyhkyn muotoinen ja kokoinen kesykyyhky eli pulu, jolla on aina valkoiset siivenaluset ja yläperä, oli värimuoto muuten mikä hyvänsä.

SELÄNPÄÄN tapaus muistuttaa Ylen Strömsö-sarjan sorsajahtia vuonna 2013, jossa päähenkilö esitteli halkovajassaan roikkuvaa sorsasaalista. Katsojat tunnistivat porukasta rauhoitetun, harvinaisen harmaasorsan.

Strömsö-mies piti tiukasti kiinni lajinmäärityksestään (sinisorsa) vielä käräjäoikeudessakin, joka kuitenkin tuomitsi 20 päiväsakkoa ja linnun arvon, 752 euroa, korvattavaksi valtiolle.

Rikosilmoituksen teki ohjelman katsoja.